钦定古今图书集成/明伦汇编/宫闱典/第031卷 > 宣帝王皇后
## 钦定古今图书集成/明伦汇编/宫闱典/第031卷 > 宣帝王皇后

按《汉书外戚传》：“孝宣王皇后，其先高祖时有功，赐爵
关内侯，自沛徙长陵，传爵至后父奉光。奉光少时好
斗鸡，宣帝在民间，数与奉光会相识。奉光有女年十
馀岁，每当适人，所当适辄死，故久不行。及宣帝即位，
召入后宫，稍进为倢伃。是时馆陶王母华倢伃及淮
阳宪王母张倢伃，楚孝王母卫倢伃皆爱幸。霍皇后”
废后，上怜许太子蚤失母，几为霍氏所害，于是乃选
后宫素谨慎而无子者，遂立王倢。伃为皇后，令母养
太子，自为后。后希见无宠，封父奉光为邛成侯。立十
六年，宣帝崩，元帝即位，为皇太后。封太后兄舜为安
平侯。后二年，奉光薨，谥曰共侯，葬长门南，置园邑三
百家，长丞奉守如法。元帝崩，成帝即位，为太皇太后。
复爵太皇太后弟骏为关内侯，食邑千户。王氏列侯
二人，关内侯一人。舜子章，章从弟咸，皆至左右将军。
时成帝母亦姓王氏，故世号太皇太后为邛成太后。
邛成太后凡立四十九年，年七十馀，永始元年崩，合
葬杜陵，称东园。奉光孙勋坐法免。元始中，成帝太后
下诏曰：“孝宣王皇后，朕之姑。深念奉质共修之义，恩
结于心。惟邛成共侯国废祀绝，朕甚闵焉。其封共侯
曾孙坚固为邛成侯。”至王莽乃绝。